Massaontvoering in Gauteng ondersoekArgieffoto: Andy03, Pixabay Minstens 15 kinders het Saterdag verdwyn nadat ŉ sportafrigter hulle vermoedelik ontvoer het. Tebogo Molefe het na bewering Saterdag omstreeks 08:00 altesaam 29 kinders, tussen 13 en 15 jaar, geroep om ŉ taxi na Khutsong te ontbied vir ŉ sokkerwedstryd, het die Gautengse polisie in ŉ verklaring gesê. Die kinders het hom gehoorsaam, want hulle het hom vertrou omdat hy hulle sokkerafrigter is. Die kinders het by Khutsong South se speelgronde opgedaag en vir Molefe gewag. Hy het omstreeks 17:00 opgedaag en nege meisies en ses seuns saam met hom in ŉ taxi na Oberholzer-treinstasie geneem. Van daar het hy hulle na Standard House in Simmondsstraat in Johannesburg geneem. Die 15 kinders is sedertdien nog nie weer gesien nie en hulle is as vermis aangemeld. Die polisie se soektog duur voort. Enigiemand met inligting word versoek om hul naaste polisiestasie te kontak.